CELEX: 52014DP0046
Language: hu
Date: 2014-11-13 00:00:00
Title: Az Európai Parlament 2014. november 13-i határozata az Ana Gomes mentelmi jogának felfüggesztésére irányuló kérelemről (2014/2045(IMM))

5.8.2016   
            
            
               HU
            
            
               Az Európai Unió Hivatalos Lapja
            
            
               C 285/19
            
         P8_TA(2014)0046
   Ana Gomes parlamenti mentelmi jogának felfüggesztésére irányuló kérelem
   Az Európai Parlament 2014. november 13-i határozata az Ana Gomes mentelmi jogának felfüggesztésére irányuló kérelemről (2014/2045(IMM))
   (2016/C 285/05)
   
      Az Európai Parlament,
   
               —
            
            
               tekintettel a Portugál Köztársaság főügyészhelyettese által 2014. június 18-án a lisszaboni vizsgálati és büntetőeljárási ügyészségi főosztály második csoportjánál folyamatban lévő (NUIPC 8773/13.4TDLSB számú) büntetőeljárással összefüggésben eljuttatott és 2014. július 3-án a plenáris ülésen bejelentett, Ana Gomes mentelmi jogának felfüggesztésére irányuló kérelemre,
            
         
               —
            
            
               miután eljárási szabályzata 9. cikke (5) bekezdésének megfelelően meghallgatta Ana Gomest,
            
         
               —
            
            
               tekintettel az Európai Unió kiváltságairól és mentességeiről szóló 7. jegyzőkönyv 8. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
            
         
               —
            
            
               tekintettel az Európai Unió Bírósága által 1964. május 12-én, 1986. július 10-én, 2008. október 15-én és 21-én, 2010. március 19-én, 2011. szeptember 6-án és 2013. január 17-én hozott ítéletekre (1),
            
         
               —
            
            
               tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
            
         
               —
            
            
               tekintettel a Jogi Bizottság jelentésére (A8-0025/2014),
            
         
               A.
            
            
               mivel a Portugál Köztársaság főügyészhelyettese továbbította azt az Ana Gomes parlamenti mentelmi jogának felfüggesztésére irányuló kérelmet, amelyet a lisszaboni vizsgálati és büntetőeljárási ügyészségi főosztály egyik ügyésze terjesztett elő az Ana Gomes által egy televíziós vitában tett, állítólagosan rágalmazó állításokkal összefüggésben; mivel a kérelem benyújtására annak érdekében került sor, hogy büntetőeljárás indulhasson Ana Gomes ellen, és a képviselőasszonyt ki lehessen hallgatni az eljárás keretében;
            
         
               B.
            
            
               mivel az Európai Unió kiváltságairól és mentességeiről szóló jegyzőkönyv 8. cikke értelmében a feladataik ellátása során kifejtett véleményük vagy leadott szavazatuk miatt az Európai Parlament tagjai ellen nem folytatható vizsgálat, nem vehetők őrizetbe és nem vonhatók bírósági eljárás alá;
            
         
               C.
            
            
               mivel eljárási szabályzatának 6. cikke kimondja, hogy hatáskörének gyakorlása során a kiváltságok és a mentességek tekintetében a Parlament fellép annak érdekében, hogy demokratikus jogalkotó gyűlésként megőrizze integritását és biztosítsa a képviselők függetlenségét feladataik teljesítése során;
            
         
               D.
            
            
               mivel a Bíróság elismerte, hogy a képviselők által az Európai Parlamenten kívül tett nyilatkozatok minősülhetnek a jegyzőkönyv 8. cikke szerinti, a képviselői feladatok ellátása során kifejtett véleménynek, mivel nem a nyilatkozat megtételének helye a lényeges, hanem a nyilatkozat jellege és tartalma;
            
         
               E.
            
            
               mivel a modern demokráciákban a politikai vita nemcsak a parlamentben zajlik, hanem a sajtónyilatkozatoktól kezdve az internetig bezárólag különböző kommunikációs csatornákon keresztül is;
            
         
               F.
            
            
               mivel a szóban forgó televízióadásban Ana Gomes európai parlamenti képviselőként szólalt meg, olyan ügyekről folytatva vitát, amelyekre európai szinten figyelmet fordított, amint azt többek között az általa a plenáris ülésre benyújtott, Bizottsághoz intézett, írásbeli választ igénylő kérdések is mutatják;
            
         
               G.
            
            
               mivel Ana Gomes európai parlamenti képviselői feladatait látta el akkor, amikor felhívta a figyelmet a portugál kormány Viana do Castelo-i hajógyár privatizálásával kapcsolatos döntésére, amely döntés nyomán az Európai Bizottság is vizsgálatot indított az állami támogatásra vonatkozó uniós szabályok megsértésével kapcsolatban;
            
         
            
               1.
            
            
               úgy határoz, hogy nem függeszti fel Ana Gomes mentelmi jogát;
            
         
            
               2.
            
            
               utasítja elnökét, hogy haladéktalanul továbbítsa ezt a határozatot és az illetékes bizottság jelentését a Portugál Köztársaság illetékes hatóságának és Ana Gomesnek.
            
         
      (1)  A 101/63. sz., Wagner kontra Fohrmann és Krier ügyben 1964. május 12-én hozott ítélet (ECLI:EU:C:1964:28); a 149/85. sz., Wybot kontra Faure és társai ügyben 1986. július 10-én hozott ítélet (ECLI:EU:C:1986:310); a T-345/05. sz., Mote kontra Európai Parlament ügyben 2008. október 15-én hozott ítélet (ECLI:EU:T:2008:440); a C-200/07. és C-201/07. sz., Marra kontra De Gregorio és Clemente egyesített ügyekben 2008. október 21-én hozott ítélet (ECLI:EU:C:2008:579); a T-42/06. sz., Gollnisch kontra Európai Parlament ügyben 2010. március 19-én hozott ítélet (ECLI:.EU:T:2010:102); a C-163/10. sz. Patriciello-ügyben 2011. szeptember 6-án hozott ítélet (ECLI:EU:C:2011:543), valamint a T-346/11. és a T-347/11. sz. Gollnisch kontra Európai Parlament egyesített ügyekben 2013. január 17-én hozott ítélet (ECLI:EU:T:2013:23).